Spur verwag skerp styging in wins | Netwerk24
Deur Hanlie Stadler 21 Februarie 2020 11:11
RocoMamas se spesiale smashburger. Dis een van die restaurante in die Spur Corporation se stal.
Spur, wat onder meer ook The Hussar Grill, Rocomamas en Nikos besit, sê in ’n handelsverklaring sy verdienste en wesensverdienste per aandeel gaan albei met tussen 32% en 37% styg.
Die groep het in die boekjaar tot einde Junie 2019 voorsiening gemaak vir ’n kredietverlies van R10,8 miljoen, waarvan R4,3 miljoen vir die ses maande tot Desember 2018 erken is. Dit hou verband met die aandele wat Grand Parade Investments (GPI) as swartbemagtigingsvennoot besit het.
GPI het op 27 Junie 10,9 miljoen van sy Spur-aandele aan Spur Corporation terugverkoop. Dit beteken dat die kredietverlies in die afgelope halfjaar omgekeer kon word.
As die uitwerking van dié en ander rekenkundige veranderinge buite rekening gelaat word, het die restaurantgroep se verdienste en wesensverdienste per aandeel met tussen 9% en 14% gestyg.
Spur het reeds in Januarie gesê restaurante se inkomste is onder erge druk, grootliks omdat verbruikers nie kan bekostig om uit te eet nie en omdat beurtkrag sake ontwrig.Verkope by al die groep se restaurante het in die halfjaar met 4,5% gegroei, grootliks danksy die opening van nuwe restaurante.
Die aandeelprys het ná die aankondiging kwalik geroer, maar was darem in ’n stadium 0,2% hoër op R24,70.
Spur reik sy tussentydse resultate op 27 Februarie uit.
Meer oor: Spur Corporation | Spur | Rocomamas | Kitskos | Restaurante
Long4Life nie meer lus vir Spur